Για «σχέδιο αποστασίας» έκανε λόγο ο πρόεδρος της Ένωσης Κεντρώων, Βασίλης Λεβέντης, αναφερόμενος στην απόφαση του βουλευτή Αριστείδη Φωκά να ανεξαρτητοποιηθεί.

Σε συνέντευξή του στον ΣΚΑΪ ο κ. Λεβέντης υποστήριξε πως πίσω από την προσπάθεια αποδυνάμωσης της Ένωσης Κεντρώων είναι ο Κυριάκος Μητσοτάκης, ο οποίος - όπως είπε - «θέλει πεντακομματική Βουλή ώστε να αυξήσει τις πιθανότητες αυτοδυναμίας της Νέας Δημοκρατίας».

Εκτίμησε ακόμη πως όσοι εγκαταλείπουν την Ένωση Κεντρώων δεν θα εκλεγούν ξανά βουλευτές.

Ερωτηθείς για τον βουλευτή του κόμματος Γιάννη Σαρίδη, ο κ. Λεβέντης είπε ότι τον έχει καλέσει να ζητήσει συγγνώμη επειδή εξύβρισε τον συνάδελφό του Δημήτρη Καβαδέλλα, αλλά αυτός - όπως είπε - «προτίμησε να στείλει τελεσίγραφα».

Ο πρόεδρος της Ένωσης Κεντρώων δήλωσε ότι το κόμμα του θα μπει οπωσδήποτε στη Βουλή με 18 βουλευτές, υποστηρίζοντας μάλιστα πως η «αποστασία» ενισχύει την παράταξη, ειδικά στη Θεσσαλονίκη. «Μέχρι τώρα είμαι πρόεδρος του 4%, σε τρεις με τέσσερις μήνες θα είμαι στο 12%», είπε.